Mfe kakra nye yi a abaɛfor mfir ama no mu do wɔ Ghanaman yi mu. Sɛ ɔba no mfir nkakramba ne nyɛe ho a, agye dzin wɔ hɛn man yi mu ankasa. Mfir nkakramba a mereka ho asɛm yi, mpɛn pii no, esuafo na wɔtaa yɛ papaapa wɔ hɛn man yi mu. Iyi kyerɛ Ɔdomankoma akyɛdze a Ɔbɔadze dze adom ɔman yi na mfaso a ɔwɔ STEM nwomasua a aban dze abɔbɔ adze no ho. Mbom, esuafo yi yɛ mfir ahorow yi wie a, boafo nye woana?
Esuafo yi dze ndzɛmba bi tse dɛ nkrataa, ndaadze, ndua na dza ɔkeka ho yɛ ndzɛmba bi a ɔyɛ edwuma ankasa na mbom yennkotum dze dodowara edzi dwuma wɔ hɛn daa daa asetsena mu. Siantsir nye dɛ, ndzɛmba a wɔyɛ no yɛ papa dze, naaso osusuar, na wɔmmfa ndzɛmba a ahoɔdzen ankasa wɔ mu nnyɛ no ntsi, mpɛn pii no, kwan nnyi ho dɛ nyimpa dasanyi dze bedzi dwuma. Mbom, ɔyɛ adze bi a ɔda hɔn ahoɔdzen edzi wɔ ndzɛmba akɛse na apapa ne nyeɛ ho daakye bi.
Ndzɛmba a Ghana esuafo yi a adomakyɛdzɛ ahyɛ hɔn ma no tum yɛ papaapa nye wimuhɛn, mfir ahorow na afei, ndaadze kaar ahorow. Binom mpo tum si adan, agoprama, wɔhyehyɛ ndaadzepɔnkɔ na ndzɛmba ahorow a ɔkeka ho. Iyi yɛ adze a ɔyɛ nwanwa kɛpem dɛ, hɛn atsenae yi ma ndzɛmba a ɔtsetse dɛm no ne yɛ yɛ dzen ankasa ntsi sɛ ɔba no dɛ wotum yɛ bi a, ɔyɛ adze bi a onnyi dɛ yebu no tootooba.
Dɛm ndzɛmba ahorow a Ghana esuafo reyɛ yi da edzi pefee dɛ Ghana mbabun, nkankan esuafo wɔ nyimdzee wɔ mfir na abaɛfordze ho. Iyi da mfaso a ɔwɔ STEM nwomasua (nwomasua a aban ahyehyɛ a ɔfa Abɔdze Nyansapɛ, Abaɛfordze, Mfir na Nkontabu ho) no ho na ɔbɔboa aban ma ɔaahyɛ mu kena aboa etu mfir na abaɛfordze mpon wɔ hɛn man yi mu. Dɛ mbrɛ ɔman no da ho ara rototo ne sikasɛm yie no, ɔda hɔ pefee dɛ ɔman no ne mbabun bedzi dwumatsitsir aboa daakye bi.
Awerɛhowsɛm a ɔwɔ mbabun a wɔdze hɔnho hyɛ STEM mu no nye dɛ, wɔbɔ hɔnho mbɔdzen biara yɛ dza ɔbor adwen do dɛnara a, mboa biara mmfi beebiara mmba. Aban no mpo yi n’enyi ma hɔn, kantom ankorankor. Iyi ama mbabun dodowara nnya nkuranhyɛ biara nnda hɔn adomakyɛdzɛ edzi na ɔka hɔn hyɛ. Ndɛ ebɛtse no, na suanyi bi ahyehyɛ hɛn. Ɔkyena ebɛtse no, na suanyi bi ahyehyɛ wimuhɛn. Asɛmbisa nye dɛ, wɔyɛ wie a, boafo nye woana? Otwar dɛ aban no boa hɔn na otum si asoɛe a wɔbɔhwɛ atsetse hɔn wɔ ho ama aayɛ mfasodze ama hɛn nyinara. Mber aso dɛ aban no soɛr yɛ biribi dze boa mbofra a wɔdze hɔnho hyɛ STEM mu no osiandɛ sɛ ɔman no bɛyɛ yie a wɔ ndɛ abaɛfor mfir wiadze yi mu a, iyi nyinara ka ho bi.
